Matyu 14
Gu yaakutaknan du Jon débu kiyaak
1Wani tulé Galilina képmaaba rakwa du taakwa deku némaan ban déku yé Yerot Jisaské kudi wakwedaka dé véknwuk. 2Véknwute dé déku jébaa yakwa duwat wak, "Wani du wan gu yaakutaknan du Jon dé. Déknyényba wuné wawuréka de déku maakna tépaknék. Tépakdaka kiyae bulaa débu nébéle raapmék. Nébéle raapme dé némaa apa kérae wani apa jébaa dé yo." Naate dé Yerot wak.
3-4Déknyényba Yerot dé déku némaadu Pilipna taakwat yak. Wani taakwana yé Yerodias. Yadéka dé Jon dérét wak, "Ména némaadu radéka déku taakwat yaménén wan sépélak méné yak. Got wani muké dé waatiyu." Naate wadéka Yerodias Jonna kudiké kélik yate waléka Yerot léku kudi véknwute wadéka de déku du yae Jonét kulékiye baagwit gitakne dérét de kure yék raamény gat. 5Kure yédaka raamény gaba kwaadéka Yerot dérét viyaapérekgé mawulé dé yak. Judana du taakwa de wak, "Jon wan Gotna yéba kudi wakwekwa du dé." Naate wadaka Yerot dé Jonét viyaapérekmuké wup dé yak.
6Nak nyaa de du las yae Yerot wale jawe rate Yerotna néwaa dérét kéraalén nyaaké sanévéknwute de kadému kak. Kadaka Yerodiasna takwanyan yae wani duna méniba téte lé kétik. Kétiléka Yerot véte dé mawulat kapére yak. 7Yate dé lérét wak, "Gwalmu las kwayéwuruké mawulé yanyénéran wani gwalmu kwayéké wuné yo. Wawurén pulak yaké wuné yo. Wan adél." 8Naate wadéka lé ye léku néwaat wak, "Dé wunéké gwalmu tiyaaké dé wak. Samu gwalmuké wakweké wuné yo?" Naate waléka lé léku néwaa Jon déknyényba wadén kudiké wekna kélik yate lé wak, "Gu yaakutaknakwa du Jon, déku maakna. Waga kéraanyénu wuné kiyaadénké kutdéngké wuné yo." Naate waléka léku takwanyan yae lé Yerotnét wak, "Gu yaakutaknakwa du Jonna maakna tépakne agérapba takne méné wunéké tiyaaké yo." 9Naate waléka dé Yerot waga yamuké kélik yate dé sanévéknwu wanévéknwuk, taknaba adél kudi wadéka dé wale rate kadému kan du véknwudan bege. Sanévéknwute, nak pulak kudi wakwemuké kélik yate dé kusékérék. 10Kusékéttakne dé wadéka déku du ye raamény gat wulae de Jonna maakna tépaknék. 11Tépakne maakna agérapba takne de wani taakwaké kure yékwek. Kure yékwedaka lé léku néwaaké kwayék.
12Waga yadaka Jonna du yae déku gaaba ségwi kérae kure ye de rémék. Rémtakne ye de Jisasnyét wani muké saapék.
Jisas dé wupmalemu (5000) duké kadému kwayék
13Jisas wani kudi véknwutakne dé wani gayé kulaknyénytakne botba waare dé du ramarék taalat yék. Dé kapmu dé yék, botba. Yédéka du taakwa déké kudi véknwutakne deku gayé kulaknyénytakne de képmaaba dé yénét de yék. 14*Yédaka Jisas kwawu maalat yae bot kulaknyénytakne dé vék wupmalemu du béré taakwa bérat. Véte deké mawulé lékte dé kiyakiya yan du taakwa baadi, sépékwaapa kapére yan du taakwa baadit wawo kutnébulék.
15Garabu yadéka de Jisasna du déké yae de dérét wak, "Garabu déwa yakwa. Kén du ramarék taalé. Méné waménu kéni du béré taakwa béré de gayét yéké yo. Ye de deku kadému kéraaké yo." 16Naate wadaka dé derét wak, "De yédoké wuné wamarék yaké wuné yo. Guné deké kadému kwayéké guné yo." 17Naate wadéka de wak, "Naané wupmalemu kadému kaapuk. Makwal béret naktaba guba kutdan gukwami vétik waga male dé ro." 18Naate wadaka dé wak, "Mé kure yaa wunéké." 19Waga wadéka kure yédaka dé waba tén du taakwat wak, waaraba radoké. Wadéka radaka dé makwal béret naktaba gukwami vétik kérae kure téte nyérét kwaasawuré véte dé Gorét wak, "Yéknwun mu ménébu tiyaak. Wan yéknwun." Naate watakne béret bule dé déku duké kwayék. Kwayédéka de du taakwaké munikwek. 20Munikwedaka de akwi du béré taakwa béré mitékne kak. Kadaka béret las radéka de Jisasna du de kébi taaba vétik sékét maanba kayék vétik (12) waga de laakwa sékéréknék. 21*Wani béret kan du wupmalemu (5,000 pulak). Wupmalemu taakwa baadi wawo waba de rate kak.
Jisas dé gu takuba yék
22Jisasna du waga yadaka Jisas dé derét wak, "Guné botba waare guné taale yéké yo, kwawu nak saknwat." Naate wadéka déku du yédaka dé wani du taakwat wak, deku gayét yédoké. 23*Wadéka yédaka Got wale kudi bulké nae dé kapmu dé nébat waarék. Waarédéka nyaa dawulidéka dé kapmu dé rak nébuba. 24Radéka déku du ran bot ye lé nyédé kwawuba téléka wimut kutdéka lé bot némaanba lé waaré giyaak. 25Yaléka yé tékgé yadéka dé Jisas gu takuba déku duké yék. 26*Yédéka de dérét véte kwagénék. Kwagénte de wak, "Wan gaababan dé nak yao." Waga wate wupmét kapére yate de némaanba gureknék. 27Gurekdaka dé Jisas derét bari wak, "Kén wuné wuné yao. Guné wup yamarék yaké guné yo. Yéknwun mawulé yaké guné yo." Naate dé derét wak.
28Wani kudi wadéka dé Pita Jisasnyét wak, "Némaan Ban, wan méné yaaménéran méné wunat waménu wuné gu takuba ménéké yaaké wuné yo." 29Naate wadéka dé wak, "Méné mé yaa." Naate wadéka dé bot kulaknyénytakne dawuliye gu takuba batnyé yéte dé Jisas ténét yéké mawulé yak. 30Yate wimut kutdéka apakélé gu raapdéka véte dé wup yak. Wup yate dé guba dawuliké yak. Yate némaanba dé wak, "Némaan Ban, wunat mé kuttiyaa." 31Naate wadéka dé dérét bari kutte dé wak, "Samuké méné ména mawuléba wak, 'Jisas wunat kuttiyaaké apa dé yo, kapu kaapuk?' Waga wamarék yate wunéké mé miték sanévéknwu." 32Naate watakne dérét kwole ye botba waarébétka dé wimut kaapuk yak. 33*Yadéka botba ran du de déku yéba kevérékte de wak, "Méné Gotna nyaan. Wan adél." Naate de wak.
Genesaretba Jisas dé derét kutnébulék
34Jisas déku du wale kwawu nak saknwat botba ye de Genesaretna képmaa saabak. 35Saabadaka de wani gayéba rakwa du taakwa Jisaské kutdéngék. Kutdéngte wani képmaaba rakwa du taakwat kudi wakwesatidaka de kiyakiya yan du taakwa baadi, sépékwaapa kapére yan du taakwa baadi wawo, derét de kure yék Jisaské. 36*Kure yédaka de deku mawuléba de wak, "Naané déku sépéba kutte yéknwun yaké naané yo. Déku sépéba kutké yapatite déku baapmu wutba male kutnaran yéknwun yaké naané yo." Naate wate de Jisasnyét wak, "Méné kusékétménéran naané ména baapmu wutna waabuba male kutké naané yo." Naate watakne de déku baapmu wutba kutte de yéknwun yak.